**Tér. Kép projekt**

http://kulturterek.tumblr.com/

Mi a civil szervezetek témahét keretein belül a független és önellátó kulturális befogadó terek megismerését és népszerűsítését választottuk témának. Azt gondoltuk, hogy ma Magyarországon túl kis szerepet játszik az emberek (és főleg a mi korosztályunk) életében a kultúra, és az igényes szórakozás. Egyfelől a projektünk ezt a réteget célozza meg, és próbál a befogadóknak egyfajta megismerési lehetőséget nyújtani, másfelől természetesen ezeknek a helyeknek szerzünk publicitást, amire egyébként hatalmas szükségük van.

A projektet egy blog formájában valósítottuk meg, mert ez az a médium, ami leginkább eljuthat a célközönségünkhöz. Az oldal teljes mértékben saját fotókat, videókat és írásokat tartalmaz, az interjúkat szó szerint gépeltük be. Néhány ismert, vagy kevésbé ismert alternatív hely vezetőivel beszélgettünk az alakulásukról, a kultúráról, a civil szférában való létezésről, és egyáltalán, hogy hogyan is lehet boldogulni egy ilyen környezetben egy ilyen hatalmas feladattal, mint a kultúra befogadása, és bemutatása.

Az interjúalanyokat, és a témául szolgáló befogadó tereket főként személyes tapasztalatok és ismerősök ajánlásai alapján választottuk, fontos szempont volt az, hogy ne egy ismert hely legyen, hanem egy olyan, aminek tényleg szüksége van a segítségünkre (természetesen a blog előrehaladtával a népszerűbb szórakoztatói intézményeket is sorra vennénk majd). Hosszú távú célunk, hogy a blog folytatásával megismertessük az emberekkel ezeket az intézményeket, hogy mindenki mögé láthasson, hogy mennyire nehéz saját magát fenntartani egy alternatív és önkormányzatilag nem támogatott helynek, és mekkora kihívás Magyarországon a kultúra, és az „éjszakai élet” összeegyeztetése, a kultúra leszivárogtatása a fiatalsághoz. Mert ezek a helyek nem csak egy területre fókuszálnak, pontosan ez a közös bennük: színház, tánc, zene, képzőművészet, vendéglátás. A kultúrával, minden oldalról, és minden tekintetben. És ezt nagyon fontos értéknek látjuk, amit meg kell őrizni, és terjeszteni kell.

Sokat tanultunk ebből a pár napból, és annyi energiát belefektettünk a blog készítésébe, hogy úgy érezzük, ezt érdemes is folytatni. Hisszük, a vékony rétegen kívül, akik ezeken a kulturális programokon részt vesznek, másokat is meg tudunk célozni, és bővíteni tudjuk a valóban értékes kultúra-fogyasztók körét.